CELEX: 
Language: el
Date: 2021-07-08 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τον προσδιορισμό των λεπτομερειών των στατιστικών δεδομένων που πρέπει να υποβάλλουν τα κράτη μέλη όσον αφορά τους ελέγχους σχετικά με την ασφάλεια και τη συμμόρφωση των προϊόντων που εισέρχονται στην αγορά της Ένωσης

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 8.7.2021
            
            
               για τον προσδιορισμό των λεπτομερειών των στατιστικών δεδομένων που πρέπει να υποβάλλουν τα κράτη μέλη όσον αφορά τους ελέγχους σχετικά με την ασφάλεια και τη συμμόρφωση των προϊόντων που εισέρχονται στην αγορά της Ένωσης
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/1020 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την εποπτεία της αγοράς και τη συμμόρφωση των προϊόντων και για την κατάργηση της οδηγίας 2004/42/ΕΚ και των κανονισμών (ΕΚ) αριθ. 765/2008 και (ΕΕ) αριθ. 305/2011
                  1
               , και ιδίως το άρθρο 25 παράγραφος 9,
            
            
               Εκτιμώντας τα ακόλουθα:
            
            
               (1)Το άρθρο 25 παράγραφος 6 του κανονισμού (ΕΕ) 2019/1020 προβλέπει ότι τα κράτη μέλη πρέπει να υποβάλλουν στην Επιτροπή λεπτομερή στατιστικά δεδομένα σχετικά με τους ελέγχους που έχουν διενεργήσει οι αρχές που ορίζονται σύμφωνα με το άρθρο 25 παράγραφος 1 του εν λόγω κανονισμού σε προϊόντα που υπόκεινται στο ενωσιακό δίκαιο και εισέρχονται στην αγορά της Ένωσης. Συγκεκριμένα, ο κανονισμός (ΕΕ) 2019/1020 προβλέπει ότι τα στατιστικά δεδομένα πρέπει να καλύπτουν τον αριθμό των παρεμβάσεων όσον αφορά ελέγχους σε τέτοια προϊόντα για θέματα ασφάλειας και συμμόρφωσης των προϊόντων.
            
            
               (2)Είναι αναγκαίο να προσδιοριστούν οι λεπτομέρειες τέτοιων στατιστικών δεδομένων. 
            
            
               (3)Αν η παρέμβαση των αρχών που ορίζονται σύμφωνα με το άρθρο 25 παράγραφος 1 του κανονισμού (ΕΕ) 2019/1020 οδήγησε τις αρχές εποπτείας της αγοράς να ζητήσουν τη μη θέση του προϊόντος σε ελεύθερη κυκλοφορία σύμφωνα με το άρθρο 28 παράγραφοι 1 και 2 του εν λόγω κανονισμού, τα στατιστικά δεδομένα σχετικά με τον αριθμό των παρεμβάσεων θα πρέπει να συμπληρωθούν με λεπτομερέστερες πληροφορίες σχετικά με το εν λόγω προϊόν, ώστε τα ζητήματα και οι τάσεις που αφορούν την ασφάλεια και τη συμμόρφωση των προϊόντων να γίνουν καλύτερα κατανοητά. Τα στατιστικά δεδομένα που υποβάλλονται μπορούν επίσης να συμβάλουν στην ενίσχυση της διαχείρισης κινδύνων.
            
            
               (4)Μολονότι τα στατιστικά δεδομένα που υποβάλλονται στην Επιτροπή σχετικά με τις παρεμβάσεις όσον αφορά τους ελέγχους θα πρέπει να καλύπτουν όλους τους ελέγχους των προϊόντων που εισέρχονται στην αγορά της Ένωσης, οι έλεγχοι που θα πρέπει να καλύπτονται είναι μόνο εκείνοι στους οποίους έχει όντως πραγματοποιηθεί παρέμβαση των εντεταλμένων αρχών. Ως εκ τούτου, τα στατιστικά δεδομένα δεν θα πρέπει να περιλαμβάνουν δεδομένα σχετικά με ελέγχους οι οποίοι διενεργούνται αποκλειστικά με ηλεκτρονικές τεχνικές επεξεργασίας δεδομένων. 
            
            
               (5)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 43 του κανονισμού (ΕΕ) 2019/1020, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
                
            
            
               Άρθρο 1
            
            
               1.Τα στατιστικά δεδομένα που πρέπει να υποβάλλονται, σύμφωνα με το άρθρο 25 παράγραφος 6 του κανονισμού (ΕΕ) 2019/1020, περιλαμβάνουν τις ακόλουθες λεπτομέρειες των παρεμβάσεων όσον αφορά τους ελέγχους για θέματα ασφάλειας και συμμόρφωσης των προϊόντων τα οποία υπόκεινται στο ενωσιακό δίκαιο: 
            
            
               α)τον συνολικό αριθμό των παρεμβάσεων·
            
            
               β)τoν συνολικό αριθμό των παρεμβάσεων που οδήγησαν σε αναστολή της θέσης σε ελεύθερη κυκλοφορία σύμφωνα με το άρθρο 26 παράγραφος 1 του κανονισμού (ΕΕ) 2019/1020· 
            
         
         
            
               γ)για κάθε παρέμβαση που οδήγησε είτε τις αρμόδιες αρχές να ζητήσουν την ολοκλήρωση συγκεκριμένων ενεργειών από τους ενδιαφερόμενους οικονομικούς φορείς είτε την αρχή εποπτείας της αγοράς να ζητήσει τη μη θέση ενός προϊόντος σε ελεύθερη κυκλοφορία σύμφωνα με το άρθρο 28 παράγραφοι 1 και 2 του κανονισμού (ΕΕ) 2019/1020: 
            
            
               i)την ημερομηνία κατά την οποία η τελωνειακή διασάφηση έγινε δεκτή από τις τελωνειακές αρχές·
            
            
               ii)δείκτη του είδους της τελωνειακής διασάφησης στην περίπτωση τελωνειακής διασάφησης με μειωμένο σύνολο δεδομένων σύμφωνα με τα άρθρα 143α και 144 του κατ’ εξουσιοδότηση κανονισμού (ΕΕ) 2015/2446 της Επιτροπής
                  2
               · 
            
            
               iii)τη χώρα καταγωγής (στοιχείο 16 08 000 000) ή, εάν δεν διατίθεται, τη χώρα του εξαγωγέα (υποστοιχείο 13 01 018 020)·
            
            
               iv)τον κωδικό διάκρισης Εναρμονισμένου Συστήματος (υποστοιχείο 18 09 056 000)·
            
            
               v)τον κωδικό Συνδυασμένης Ονοματολογίας (υποστοιχείο 18 09 057 000), εάν διατίθεται·
            
            
               vi)τις συμπληρωματικές μονάδες (στοιχείο 18 02 000 000) ή, εάν δεν διατίθενται, την καθαρή μάζα (στοιχείο 18 01 000 000)·
            
            
               vii)τον τρόπο μεταφοράς στα σύνορα (στοιχείο 19 03 000 000)·
            
            
               viii)την κύρια κατηγορία των εν λόγω προϊόντων· 
            
            
               ix)την κύρια παραβιασθείσα ενωσιακή νομοθεσία όπως ορίστηκε από τις αρχές εποπτείας της αγοράς· 
            
            
               x)δείκτη για το κατά πόσον το προϊόν θα μπορούσε να τεθεί σε ελεύθερη κυκλοφορία αν οι ενδιαφερόμενοι οικονομικοί φορείς ολοκληρώσουν συγκεκριμένες ενέργειες τις οποίες απαιτούν οι αρμόδιες αρχές. 
            
            
               2.Τα δεδομένα που αναφέρονται στην παράγραφο 1 περιλαμβάνουν τα δεδομένα για όλους τους ελέγχους, εξαιρουμένων των ελέγχων που διενεργούνται αποκλειστικά με ηλεκτρονικές τεχνικές επεξεργασίας δεδομένων.
            
            
               3.Για τους σκοπούς της παραγράφου 1, όταν η τελωνειακή διασάφηση περιλαμβάνει προϊόντα που υπάγονται σε δύο ή περισσότερα είδη της εν λόγω τελωνειακής διασάφησης, η παρέμβαση σε καθένα από τα είδη θεωρείται ξεχωριστή παρέμβαση. 
            
            
               4.Για τους σκοπούς της παραγράφου 1 στοιχείο γ) σημεία iii) έως vii) του παρόντος άρθρου, τα δεδομένα που πρέπει να υποβάλλονται είναι οι πληροφορίες που διατίθενται στην τελωνειακή διασάφηση οι οποίες αντιστοιχούν σε στοιχείο του παραρτήματος Β του κατ’ εξουσιοδότηση κανονισμού (ΕΕ) 2015/2446. Ωστόσο, όταν τα κράτη μέλη, σύμφωνα με τα άρθρα 2, 143α και 144 του κατ’ εξουσιοδότηση κανονισμού (ΕΕ) 2015/2446 ή σύμφωνα με άλλους μεταβατικούς κανόνες που ορίζονται στον εν λόγω κανονισμό, εφαρμόζουν στην τελωνειακή διασάφηση διαφορετικές απαιτήσεις περί δεδομένων, τα δεδομένα που πρέπει να υποβάλλονται είναι οι ισοδύναμες πληροφορίες που είναι διαθέσιμες στην τελωνειακή διασάφηση η οποία υπόκειται σε αυτές τις απαιτήσεις περί δεδομένων.
            
            
               Άρθρο 2
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από τη 16η Ιουλίου 2021. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 8.7.2021
            
            
               
                     Για την Επιτροπή
               
            
         
         
            
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 169 της 25.6.2019, σ. 1. 
               
               
                  
                     (2)
                  
                        Κατ’ εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).